**Rakennusalan yhteinen somekampanja, syksy 2020**

*Somehaasteen video, ohjeet*

Rakennusteollisuus RT jäsenyrityksineen, Rakennusliitto, RKL, RIA ja RIL ovat mukana tuottamassa rakennusalalle yhteistä somekampanjaa, joka lanseerataan syksyllä. Kampanjan idea on tuoda esille rakennusalan ammattitaitoa, työtehtäviä ja huikeita projekteja –huumorin siivittämänä.

Kampanja tulee sisältämään somehaasteen alalla työskenteleville ja myös tavallisille suomalaisille. Kampanja on osa Rakennusteollisuuden mainetalkoita, joilla pyritään parantamaan rakennusalan mainetta niin sanotun suuren yleisön silmissä.

Somehaasteen lanseeraukseen tuotetaan **video, johon tarvitsemme apuasi**. Kiitos jo etukäteen! Voit osallistua videon tekoon kuvaamalla lyhyen (5–10 sekunnin) videopätkän älypuhelimellasi työsi parista, pätkä liitetään osaksi haastevideota. Katso tarkemmat ohjeet alta.

**Referenssivideo**

Vastaavaa ideaa on hyödynnetty Valion videossa ”Hyvää työtä ja huomenta”, joka on koostettu pienistä arjen tuokioista. Voit katsoa videon [täältä](https://www.youtube.com/watch?v=-u5WEnaM9oM&feature=emb_logo).

**Videoiden sisältö**

Videot voivat olla hyvinkin arkisia tilanteita työmaalta tai tehtaalta: tarvikkeiden kantamista, asentamista, kaivinkoneen ohjaamista tai vaikka työmaajumppa työkavereiden kanssa. Voit myös kuvata mahdollista vapaa-ajan projektiasi, kuten kesämökin laiturin rakentamista. Tyyli on vapaa ja mitä monipuolisempia videoita saamme, sen parempi.

Voit kuvata videon pysty- tai vaakatasossa. Jos kuvaat samasta tilanteesta useamman videon, muistathan kuvata ne samassa formaatissa.

**Esimerkkejä kuva-aihioista**

Toivomme mahdollisimman monipuolisia videoita. Alla muutamia esimerkkejä, mutta tunnet itse työsi parhaiten ja videon kuvaamisessa saa käyttää luovuutta!

* Monipuolisia kuvakulmia: läheltä ja kaukaa
* Hienoja maisemia: esim. auringonnousu/-lasku nosturista kuvattuna
* Iloisia tilanteita työkavereiden kanssa
* Arkisia hetkiä: kuorman purku rakennustyömaalla
* Arkista työskentelyä: mittaamista, naulaamista, poraamista, maalaamista
* Keskeneräisiä rakennuksia: tyhjä tontti, pelkät rakenteet
* Valmiita rakennuksia: rakentamisen viimeistelyä, siivoamista

**Tärkeää huomioitavaa**

Otathan työturvallisuuden huomioon videota kuvatessasi, eli älä esimerkiksi kuvaa liikkuessasi tai päästä huomiota hetkeksikään herpaantumaan. Huolehdithan, että videoissa ei esiinny työturvallisuuspuutteita tai yrityssalaisuuksia. Jos työmaallasi on kuvauskielto esimerkiksi tilaajan toiveesta, se koskee myös tätä videota. Jos olet epävarma, voit varmistaa asian omalta esimieheltäsi.

Jos videoissa esiintyy ihmisiä, pyydäthän myös heiltä **luvan** videon lähettämiseen. Lähettämällä videon, annat luvan julkaista sen valmiissa haastevideossa.

**Mihin ja miten videot lähetetään?**

Lähetä videosi sähköpostilla viimeistään elokuun alussa osoitteeseen peetu.heikkinen@drum.fi. Valitse itsellesi sopivin tapa liittää video sähköpostiin: esimerkiksi liitetiedostona, Google Drive-, Dropbox- tai WeTransfer-linkkinä.

Kampanjavideon editoija valitsee lopulliselle videolle mukaan tulevat videopätkät.

**Kun lähetät videon, lisää viestiin oma nimesi, yrityksesi ja tieto, missä video on kuvattu**.